WINMED ปี 64 โกยรายได้ 539 ลบ. หนุนกำไรโต 26% มั่นใจปี 65 โตต่อเนื่อง
WINMED ปี 64 โกยรายได้ 539 ลบ. หนุนกำไรโต 26% แจกปันผล 0.065 บ./หุ้น พร้อมจ่าย 11 พ.ค.65 มั่นใจห้องปฏิบัติการวินิจฉัยทางการแพทย์ “WINMED LAB” หนุนรายได้ปี 65 โตต่อเนื่อง
WINMED ปี 64 โกยรายได้ 539 ลบ. หนุนกำไรโต 26% แจกปันผล 0.065 บ. พร้อมจ่าย 11 พ.ค.65 มั่นใจโครงสร้างธุรกิจใหม่ หนุนรายได้ปี 65 โตต่อเนื่อง
1 มี.ค. 2565

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED เปิดเผยว่า ผลประกอบการปี2564 บริษัทมีรายได้รวม  538.70  ล้านบาท เพิ่มขึ้นจากช่วงเดียวกันปีก่อนที่มีรายได้รวม 530.54 ล้านบาท หรือเพิ่มขึ้น 1.54% และมีกำไรสุทธิ 65.21 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ  51.59 ล้านบาท หรือเพิ่มขึ้น 26.39%
ส่วนผลประกอบการไตรมาส 4/64 บริษัทมีรายได้รวม 158.03 ล้านบาท เพิ่มขึ้นจากช่วงเดียวกันปีก่อนที่มีรายได้รวม 140.54 ล้านบาท หรือเพิ่มขึ้น 12.44% และมีกำไรสุทธิ 23.72 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 18.97 ล้านบาท หรือเพิ่มขึ้น 25.01%
ทั้งนี้ ผลประกอบการปรับตัวดีขึ้น ปัจจัยสนับสนุนจากการผ่อนคลายมาตรการควบคุมการแพร่ระบาดเชื้อไวรัสโควิด-19 ในช่วงปลายไตรมาส 3/2564 ถึงไตรมาส 4/2564 ส่งผลให้มีการฟื้นตัวของการใช้บริการด้านการแพทย์ ประชาชนมีความมั่นใจเข้ารับบริการตรวจสุขภาพ บริจาคโลหิต การผ่าตัดที่เคยหยุดชะงักทยอยกลับมาดำเนินการ อีกทั้ง ปัจจัยสนับสนุนจากโครงการส่งเสริมการตรวจคัดกรองมะเร็งปากมดลูก โดยสำนักงานหลักประกันสุขภาพแห่งชาติ (สปสช.) ผลักดันให้รายได้กลุ่ม ผลิตภัณฑ์ดูแลสุขภาพสตรี เติบโตขึ้น รวมถึง บริษัทเริ่มรับรู้รายได้จากการขายชุดตรวจคัดกรองโควิด-19 แบบเร่งด่วน (ATK) ในช่วงไตรมาส 3-4/2564
ในส่วนของอัตรากำไรสุทธิปรับตัวเพิ่มขึ้นสอดคล้องกับยอดขายที่เพิ่มขึ้นแม้จะพบกับสถานการณ์การแพร่ระบาดของโควิด-19 อย่างรุนแรงในปีนี้ ประกอบกับการบริหารจัดการต้นทุนและค่าใช้จ่ายอย่างมีประสิทธิภาพ ร่วมกับการรับรู้ผลตอบแทนจากเงินลงทุนในบริษัท Pro-Lab 17.25 ล้านบาท ส่งผลให้อัตรากำไรสุทธิสูงขึ้น
นอกจากนี้ ที่ประชุมคณะกรรมการบริษัท มีมติอนุมัติให้จ่ายเงินปันผลให้แก่ผู้ถือหุ้นจำนวน 0.065 บาทต่อหุ้น คิดเป็นจำนวนเงิน 26 ล้านบาท คิดเป็นอัตราการจ่ายเงินปันผลประจำปี 2564 อยู่ที่ 40% ของกำไรสุทธิของบริษัทหลังหักสำรองตามกฎหมาย วันกำหนดรายชื่อผู้มีสิทธิได้รับปันผล (Record Date)  18 มีนาคม 2565 และกำหนดจ่ายปันผลในวันที่ 11 พฤษภาคม 2565  รอมติการอนุมัติการจ่ายเงินปันผลจากผู้ถือหุ้นในช่วงเดือนเมษายนอีกครั้ง
“จากมาตรการเร่งฉีดวัคซีนให้ครอบคลุมทั่วประเทศ ส่งผลให้บริการด้านการแพทย์ในประเทศทยอยเปิดให้บริการ บริษัทคาดว่าจะเห็นการฟื้นตัวของรายได้จากกลุ่มธุรกิจจัดจำหน่ายอุปกรณ์ทางการแพทย์ ได้แก่ ธุรกิจกลุ่มผลิตภัณฑ์ธนาคารโลหิต กลุ่มผลิตภัณฑ์ความปลอดภัยทางโลหิต ธุรกิจกลุ่มผลิตภัณฑ์เทคโนโลยีเซลล์บำบัด อย่างต่อเนื่อง พร้อมเดินหน้าสร้างการเติบโตบนโครงสร้างธุรกิจใหม่ กลุ่มธุรกิจให้บริการห้องปฏิบัติการวินิจฉัยทางการแพทย์ “WINMED LAB”เข้ามาช่วยเสริมศักยภาพการเติบโต สร้างรายได้ให้บริษัท เชื่อมั่นว่าบริษัทจะมีความสามารถการทำกำไรที่ดีขึ้น และเห็นการเติบโตของบริษัทอย่างมีนัยสำคัญ” นายนันทิยะกล่าว